b'\n_START_ARTICLE_\nEtiopijos imperija (1941-1975)\n_START_SECTION_\nRaida\n_START_PARAGRAPH_\nImperija buvo atkurta 1941\xc2\xa0m. lapkri\xc4\x8dio m\xc4\x97nes\xc4\xaf, kuomet Brit\xc5\xb3 imperija u\xc5\xbe\xc4\x97m\xc4\x97 Italijos Ryt\xc5\xb3 Afrikos teritorijas ir sugr\xc4\x85\xc5\xbeino \xc4\xaf vald\xc5\xbei\xc4\x85 iki 1936\xc2\xa0m. vald\xc5\xbeius\xc4\xaf imperatori\xc5\xb3 Haile Selasie. Pasibaigus Antrajam pasauliniam karui, i\xc5\xa1 Italijos okupuot\xc5\xb3 sri\xc4\x8di\xc5\xb3 be Etiopijos imperijos buvo suformuotos kelios teritorijos\xc2\xa0\xe2\x80\x93 Brit\xc5\xb3 kontroliuojama Eritr\xc4\x97ja ir Italijos kontroliuojamas Somalis. 1948\xc2\xa0m. gin\xc4\x8dytina, somali\xc5\xb3 gyvenama teritorija (Ogadenas) buvo perduota Etiopijai, 1952\xc2\xa0m. prie Etiopijos prijungus Eritr\xc4\x97j\xc4\x85 su s\xc4\x85lyga, kad ji tur\xc4\x97s savo autonomij\xc4\x85 ir konstitucij\xc4\x85, sukurta Etiopijos ir Eritr\xc4\x97jos federacija._NEWLINE_Imperatorius Selasie spar\xc4\x8diai modernizavo \xc5\xa1al\xc4\xaf. Jis siek\xc4\x97 modernizuoti mokes\xc4\x8di\xc5\xb3 sistem\xc4\x85, 1959\xc2\xa0m. i\xc5\xa1kovojo Etiopijos ba\xc5\xbeny\xc4\x8dios autokefalij\xc4\x85, ir gavo teis\xc4\x99 rinkti mokes\xc4\x8dius i\xc5\xa1 dvasinink\xc5\xb3. 1955\xc2\xa0m. buvo i\xc5\xa1leista nauja Etiopijos konstitucija, kuri apribojo monarcho teises ir leido visuomenei dalyvauti rinkimuose, renkant atstovus \xc4\xaf Parlament\xc4\x85. Nepaisant vis\xc5\xb3 pastang\xc5\xb3, \xc5\xa1alis vis dar buvo pusiau feodalin\xc4\x97, ir reformos susid\xc5\xabr\xc4\x97 su stipriu aristokratijos ir dvasininkijos pasiprie\xc5\xa1inimu._NEWLINE_Etiopijos centralizacija k\xc4\x97l\xc4\x97 ir etninius neramumus. Nors buvo suteikta tam tikra autonomija afarams, Eritr\xc4\x97jos at\xc5\xbevilgiu buvo siekiama stiprinti kontrol\xc4\x99. Tai 1961\xc2\xa0m. \xc4\xaf\xc5\xbeieb\xc4\x97 trisde\xc5\xa1imt met\xc5\xb3 trukus\xc4\xaf Eritr\xc4\x97jos nepriklausomyb\xc4\x97s kar\xc4\x85 (1961\xe2\x80\x931991\xc2\xa0m.), kuris siek\xc4\x97 Eritr\xc4\x97jos atsiskyrimo nuo Etiopijos, \xc4\xaf k\xc4\x85 atsakydamas imperatorius panaikino jos autonomij\xc4\x85 ir pavert\xc4\x97 j\xc4\x85 14-\xc4\x85ja provincija. Karas k\xc4\x97l\xc4\x97 nestabilum\xc4\x85 \xc5\xa1alyje, kur\xc4\xaf dar labiau sustiprino 1972\xe2\x80\x931974\xc2\xa0m. Volo regione kil\xc4\x99s badas, naftos kriz\xc4\x97s. Visi \xc5\xa1ie \xc4\xafvykiai k\xc4\x97l\xc4\x97 nepasitenkinim\xc4\x85 imperatoriaus vald\xc5\xbeia, skatino marksizmo grupeli\xc5\xb3 k\xc5\xabrim\xc4\x85si, student\xc5\xb3 jud\xc4\x97jimus._NEWLINE_1974\xc2\xa0m. \xc5\xa1alyje \xc4\xafvyko valstybinis perversmas, kurio metu \xc5\xa1alyje \xc4\xafsigal\xc4\x97jo Dergo komunistinis re\xc5\xbeimas. Imperatorius buvo \xc4\xafkalintas r\xc5\xabmuose, o 1975\xc2\xa0m. jam mirus, imperija oficialiai panaikinta.'